
Benzil-típusú védőcsoportok szelektív eltávolíthatóságának vizsgálata szénhidrátokon

A szénhidrátok legegyszerűbb átalakítása is védőcsoportok alkalmazását igényli. A szénhidrátkémiában általánosan alkalmazott éter-, észter- és acetálcsoportok közül nagyon gyakran használják a benziléter-típusú védőcsoportokat, mivel bázikus reakciókörülmények között stabilak, glikozilezési reakciókban növelik a reakcióképességet, és eltávolításuk nem igényel drasztikus körülményeket.
A kutatómunka célja monoszacharidok (1-naftil)metil-, és (2-naftil)metil-éter származékainak előállítása, és étercsoportok [(9-antracenil)metil-, (1-naftil)metil-, (2-naftil)metil-, p-klórbenzil-, difenilmetil-, p-metoxibenzil-] relatív stabilitásának vizsgálata N-metil-p-toluol-szulfonamid/trifluormetánszulfonsav (NMPTSA/TfOH) reagenskombináció, illetve 2,3-diklór-5,6-dicián-1,4-benzokinon (DDQ) alkalmazása mellett. Vékonyréteg-kromatográfiával követett tesztreakciókból egyértelműen látszott, hogy a difenilmetil- és p-metoxibenzilcsoport, akár 30 perc alatt teljesen eltávolítható primer és szekunder helyzetből egyaránt, míg az érdeklődésünk középpontjában lévő (1-naftil)metil- vs. (2-naftil)metil-származékok között nem adódott jelentős reaktivitásbeli különbség.
Reménykedésre adott okot, hogy egy ramnopiranóz származék vizsgálata esetén – gyenge hozammal ugyan – de képesek voltunk 1NAP-csoportot szelektíven 2NAP-csoport mellől hasítani. Azonban hamar kiderült, hogy hidroxilcsoportok regenerációját követően, azok helyzetétől és az aglikon minőségétől függően, lehetőség nyílik 1,6-anhidro-vegyületek képzésére is NMPTSA/TfOH reagenskombináció jelenlétében. E kísérleti tapasztalat alapján feltételeztük, hogy az reagens felhasználható 1,6-anhidro-vegyületek előállítására. Sajnos, a vártakkal ellentétben a reakció nem játszódott le.
Egy új vegyület vizsgálata során világossá vált, hogy nincs számottevő különbség az 1NAP- és a 2NAP-csoport NMPTSA/TfOH illetve PTSA/TfOH reagensekkel végzett eltávolításában. Ezt arra alapozzuk, hogy valamennyi esetben 1:1 arányban volt jelen a 4-OH és 6-OH termék. Végezetül elmondható tehát, hogy a reagensek minőségének, ill. mennyiségének változtatása sem hozam, sem pedig konverziójavulást nem okoz, így a reakció ebben a formájában teljesen alkalmatlan mind az 1,6-anhidro-származékok előállítására, mind a (naftil)metil-csoportok konstitúciós izomériájából fakadó szerkezeti különbségek kiaknázására. Ugyanakkor az elvégzett vizsgálatok jelenős új eredményt is hoztak: a 2NAP-étert sikerült jó hozammal szelektíven eltávolítani DDQ-nal 1NAP-csoport mellől.



